ToekomsVenster: Daar is altyd hoop want God is in beheer | Maroela Media
Help tog, Here, want daar is geen vrome meer nie, daar is geen betroubare mens meer oor nie. – Psalm 12:2
Om perspektief te behou is 'n belangrike saak, veral wanneer jou geloofsmoed en oortuiging tot die uiterste beproef word.
Ek voel soms soos 'n pendulum, swaai van die een uiterste na die ander. Ekwilibrium in geloof, balans en 'n gesonde ewewigte beoordeling van dinge is baie belangrik as jy behoue wil bly.
Hierdie uiterste swaai van die pendulum veroorsaak dat alles óf reg óf verkeerd is. Daar is nie 'n middelgrond nie. Die feit van die saak is dat geen saak ooit nét sleg of goed is nie. Geloofsbeoordeling sien beide aspekte raak in enige situasie.
Die Psalmdigter fouteer na die uiterste negatiwiteit. Omdat sy wêreld onderstebo is, is alles onderstebo. "Daar is geen vrome meer oor nie, nie 'n enkele betroubare nie".
Net Sodom kon geen regverdige oplewer nie. God sou Sodom seker gespaar het as daar selfs net een regverdige oorgebly het, maar Abraham se ywer en vrymoedigheid het hom by vyf oënskynlik in die steek gelaat.
Op grond van God se wonderlike betrokkenheid by hierdie wêreld, Sy heerskappy en beheer, Sy goeie bedoelinge en liefde, is daar altyd iets positiefs in elke konteks.
Veral in Suid-Afrika met sy hoë insidensie van korrupsie, bedrog, misdaad en ander vorme van kriminaliteit en gebrokenheid kan 'n mens maklik verlei word om die ganse samelewing onder een gemeenskaplike noemer af te skryf.
Goddank, dis nie waar nie. Soos in Elia se dag is daar altyd 'n Obadja iewers. (1 Konings 18). Selfs al kruip die profete weg en Elia voel homself totaal vereensaam en alleen moet hy hoor van 7000 wat die knie nie voor Baäl gebuig het nie.
Daar is hoop omdat God in beheer is, omdat Hy met hierdie wêreld, al lyk dit al ook hoe bedroë, op pad is van die begin na Sy bestemde einde.